EA ดีด 1% หลังรัฐบาลเตรียมจัดหา “รถจักรไฟฟ้าอีวี” อีก 50 คันในปีนี้
EA ดีดกลับ 1% รับอานิสงส์รัฐบาลเตรียมจัดหารถไฟ EV อีก 50 คัน ให้บริการประชาชนในปีนี้  โดยรถจักรพลังงานไฟฟ้าอีวี ต้นแบบคันแรกของไทย ได้รับการตอบรับที่ดี หลังเป็นความร่วมมือระหว่าง รฟท. กับ สจล. และบริษัทพลังงานบริสุทธิ์
EA ดีดกลับ 1% รับอานิสงส์รัฐบาลเตรียมจัดหารถไฟ EV อีก 50 คัน ให้บริการประชาชนในปีนี้  โดยรถจักรพลังงานไฟฟ้าอีวี ต้นแบบคันแรกของไทย ได้รับการตอบรับที่ดี หลังเป็นความร่วมมือระหว่าง รฟท. กับ สจล. และบริษัทพลังงานบริสุทธิ์
27 ก.พ. 2566

ผู้สื่อข่าวรายงานว่า วันนี้ (27 ก.พ.66) ราคาหุ้น บริษัท พลังงานบริสุทธิ์ จำกัด (มหาชน) หรือ EA ล่าสุด ณ เวลา 11:03 น. อยู่ที่ระดับ 77.50 บาท บวก 0.50 บาท หรือ 0.65% สูงสุดที่ระดับ 78.75 บาท ต่ำสุดที่ระดับ 77.00 บาท ด้วยมูลค่าการซื้อขาย 680.57 ล้านบาท

โดยเบื้องต้นคาดว่า สำหรับราคาหุ้น EA ปรับตัวขึ้นเล็งรับปัจจัยบวกจากรถจักรพลังงานไฟฟ้า (รถไฟ EV) ต้นแบบคันแรกของไทย ได้รับการตอบรับที่ดีจากทั้งในไทยและประเทศเพื่อนบ้าน ซึ่งรัฐบาลพร้อมเดินหน้าจัดหาเพิ่มอีกประมาณ 50 คัน ให้บริการประชาชนภายในปี 66
นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม มีความยินดีที่รถไฟ EV ต้นแบบคันแรกของไทย ได้รับความสนใจและเสียงตอบรับที่ดีจากประชาชนคนไทย รวมทั้งประเทศเพื่อนบ้านในอาเซียน โดยเฉพาะประเทศเวียดนาม
ทั้งนี้ เป็นไปตามนโยบายของรัฐบาลในการส่งเสริมการใช้พลังงานทดแทน โดยเฉพาะการส่งเสริมยานยนต์ขับเคลื่อนด้วยพลังงานไฟฟ้า (Electric Vehicle: EV) เพื่อให้ประเทศไทยสามารถลดก๊าซเรือนกระจกลง 20-25% ภายในปี 73
นายอนุชา กล่าวอีกว่า สำหรับรถจักรพลังงานไฟฟ้าจากแบตเตอรี่ต้นแบบคันนี้ ประเทศไทยประกอบและติดตั้งระบบแบตเตอรี่สำหรับรถไฟที่ขับเคลื่อนด้วยระบบไฟฟ้าเสร็จเมื่อปี 65 ซึ่งถือเป็นแห่งแรกของโลก โดยเป็นความร่วมมือระหว่างการรถไฟแห่งประเทศไทย (รฟท.) สถาบันเทคโนโลยีพระจอมเกล้าเจ้าคุณทหารลาดกระบัง (สจล.) และบมจ.พลังงานบริสุทธิ์ (EA)
สำหรับจุดเด่นของรถไฟ EV ได้รับการออกแบบและผลิตด้วยเทคโนโลยีทันสมัย ใช้นวัตกรรมระบบชาร์จ Ultra Fast Charge ในเวลา 1 ชั่วโมงในระยะแรก และ Battery Swapping Station เพื่อสลับเปลี่ยนแบตเตอรี่ในเวลาไม่เกิน 10 นาที ลดเวลาการรอชาร์จ และนำมาขยายผลใช้งานในระบบขนส่งได้จริง ประหยัดต้นทุนพลังงานได้กว่า 40-60% เมื่อเปรียบเทียบกับหัวรถจักรดีเซลทั่วไป
ส่วนจุดชาร์จแบตเตอรี่ไฟฟ้า ดำเนินติดตั้งที่บริเวณย่านบางซื่อ และในอนาคตมีแผนจะติดตั้งจุดชาร์จแบตเตอรี่ไฟฟ้าที่สถานีอื่นๆ เพิ่ม เพื่อรองรับการใช้หัวรถจักรพลังงานไฟฟ้าจากแบตเตอรี่ ที่จะพ่วงไปกับขบวนรถโดยสาร จึงถือเป็นอีกนวัตกรรมใหม่ที่ช่วยลดมลพิษ และบรรเทาภาวะโลกร้อนได้อีกด้วย
อย่างไรก็ตาม เมื่อเดือนม.ค. 66 ที่ผ่านมา ได้มีการดำเนินการทดสอบเดินรถในเส้นทางต่างๆ รวมถึงการทดสอบลากจูงขบวนรถโดยสารขึ้นมาบนสถานีกลางกรุงเทพอภิวัฒน์ ซึ่งถือว่าประสบความสำเร็จเรียบร้อยดี โดยขณะนี้ รฟท. อยู่ระหว่างเตรียมดำเนินการจัดหารถไฟ EV จำนวนประมาณ 50 คัน ทยอยมาให้บริการประชาชนภายในปี 66 เพื่อยกระดับการให้บริการรถไฟแก่ประชาชน ลดมลพิษทางอากาศ สร้างระบบรางไร้มลพิษ สร้างความยั่งยืนทางด้านพลังงานและสิ่งแวดล้อม